आइआइपीएम के विद्यार्थियों ने निदेशक निरंजन नायक पर रिस्टिकेट कर भविष्य बर्बाद करने की धमकी देने, राजनीतिक दल से जुड़े लोगों को संस्थान में लाने एवं उनके द्वारा विद्यार्थियों को गंभीर परिणाम की चेतावनी देने का आरोप लगाया है। इस संबंध में जिलापाल से शिकायत करने के बावजूद पहल नहीं होने पर मंगलवार की सुबह साढ़े दस बजे से विद्यार्थी कांसबहाल स्थित संस्थान के समक्ष धरना पर बैठे। उन्होंने निदेशक के इस्तीफे एवं विधायक मंगला किसान व जीतू दास के संस्थान में प्रवेश पर रोक लगाने के लिए नारेबाजी की। उनकी मांगें नहीं सुने जाने पर विद्यार्थियों ने सुबह 11 बजे से आधे घंटे तक बीजू हाईवे को जाम किया।